宗徒撇特爾後公書

第一章

一伊伊穌斯合利爾斯托斯僕兼宗徒西孟撇特爾、書達我儕賴吾主、卽救世伊伊穌斯合利爾斯托斯義、共獲一宗寶教者、 二願安和恩寵加爾、致親識天主、及吾主合利爾斯托斯伊伊穌斯、 三因憑彼盛權力、賜我儕為虔為度諸要需、咸賴識以榮慈召我之主、 四由此、賜我等至大至貴許、致爾以此、可分享天主聖性、避世素有以慾之敗壞、 五是以爾黽勉行此、宜於信聨德、德聨智、 六智聨節、節聨忍、忍聨虔、 七虔聨悌、悌聨愛、 八爾衷有此、且充之則在識吾主伊伊穌斯合利爾斯托斯、必弗荒而不結果、 九至無此者、乃盲而循墻摸壁、悉忘所受滌舊罪恩、 十是故弟兄等、宜勉自堅於見召見選恩、蓋由是行、不至躓、 十一則吾主卽救我之伊伊穌斯合利爾斯托斯永存國、其門必廣啟、 十二爾雖知此、且堅定於眞實、然吾不辭勞瘁、仍俾爾憶之、 十三因我暫居斯室時、深以提撕爾為宜、使爾警醒、 十四蓋自知不久遺此廬、依吾主伊伊穌斯合利爾斯托斯示我者、 十五且於我逝世後、必乘機勉使爾仍憶斯道、 十六因吾以主伊伊穌斯合利爾斯托斯降世、及鴻能諸蹟、曾示爾、非循虛誕飾辭、乃目擊其威榮、 十七蓋伊承受尊榮、係由天主父卽自榮光中、聲臨伊時曰、此乃我愛子、我慈寵盡蘊厥躬云、 十八此聲自天發者、我儕從主聖山時親聞、 十九此外、我儕尚有先知眞實言、若爾等尋繹之、譬燭暗、冀天明、晨星耀於爾心則妙、 二十爾宜首知聖經預言、非人才所能解、 二一因從無臆說之預言、乃天主之聖人、感於聖神而言、

第二章

一然民閒亦曾有偽先知、如爾中亦將出偽師、私傳敗壞之異端、反背贖伊之主、實自取速喪、 二且多人從其蕩肆行、因之眞道被謗、 三伊為貪財、以巧言餌爾、然預定審彼之斷、亦速不待、彼之沉淪、亦不少寐、 四蓋昔彼陷罪諸神、天主亦不惜、乃以暗獄拘孿待審、 五又主不惜上世、惟護存傳義道諾乙等八口、乃導洪水、湮一世不虔人、 六又莎多木國摩拉爾等邑、主擬滅為灰燼、以警後世惡者、 七惟護存義士羅特、係為比鄰黨惡、邪狅至極、而深憂至倦者、 八因此義士、與惡同處、見聞諸敗矩、義心無日不憂、 九若然則主甚能救敬虔人、免其試誘、畱不義者、待鞫日受刑、 十重責彼縱慾、逞私、藐執政、驕執不畏讟尊等、 十一天神能力精堅、較伊等殊大、尚不敢於主前苛責之、 十二伊等謗己所不知、誠如無知禽獸僅知遂軀、其身為人捕宰、故由敗壞自絕滅、十三伊受惡報如此、因彼日以宴樂為歡、旣自汚、又污爾等、詐騙爾食與爾共筵、自以為戲、 十四厥目充惡色、及無息罪、信道不篤者、每為所惑厥心貪慣、是誠被斥子、 十五舍正道而入迷途、踪倭莎爾子瓦拉阿木、貪不義利者、 十六乃此人於其惡見責、有牝驢作人言、禁先知狂妄、 十七伊猶枯井、若浮雲、為狂風吹、永世無盡幽暗、已為伊備、 十八伊等口出粉飾高談、引誘甫離妄謬者、復使陷私慾敗壞、 十九彼許弟子自主張、而己為朽敗奴、因見勝於誰者、卽為誰之奴、 二十蓋乘知救世主伊伊穌斯合利爾斯托斯、旣逃離世汚、乃又被罟而見勝、則其人後患較先尤劇、 二一伊旣識而復背所受聖命、不如向不識義道為美、 二二若輩所行、誠如諺云、犬轉食所吐、豕旣潔復往淖汚泥、

第三章

一此乃次書、達爾可愛者、均使爾正意奮發、 二憶聖先知預言、及吾係救世主之宗徒命、 三且先宜知世末時、必有誹謗者、羣起恣慾、 四並云主許復臨安在、蓋自列祖安寢、謂造世迄今、萬物如故、 五懷此者、必不知古天地在水閒、由水集成、係天主以聖言所造、 六是以當世湮没、由洪水氾濫、 七今天地仍係天主聖言所保存、備焚以火、於審判沉淪惡人日、 八可愛者、第此端弗宜隱於爾、主視一日猶千年、千年猶一日、 九主非遲行所許、弗若人以主為濡滯、乃實寛假我、欲人皆改悔、不欲有沉淪者、 十主之日必至、猶盗乘夜來、於時天發聲而逝、元行鑄紅悉鎔化、地與載物無不被焚、 十一百物如是拆燬、則爾曹宜如何行善虔敬、 十二佇望仰慕天主不久復顯日、卽天烘裂解散、元行悉鎔化時、 十三然我等依主許、佇望新天新地、係義德所處、 十四故可愛者冀此、則宜勉期純無玷疵安然覲主、 十五且宜以主恆忍為我儕得救方、如我可愛弟葩韋勒、頼所賦睿智、亦曾書達爾、 十六蓋彼諸書、乘閒亦言此理、其中且有難明處、而學弗思信弗篤者、特反其意、亦如反諸經、致取沉淪、 十七是以可愛者、幸蒙知此、宜謹愼、恐效惡人、為惡所迷、致失己堅固、 十八務得恩寵、並認吾主救我者、伊伊穌斯合利爾斯托斯、俱增長、願榮光歸主、卽今並永日、阿民、